CELEX: 32021R1873
Language: mt
Date: 2021-10-20 00:00:00
Title: Regolament (UE) 2021/1873 tal-Parlament Ewropew u tal-Kunsill tal-20 ta’ Ottubru 2021 dwar l-estensjoni tat-terminu tad-drittijiet tal-Komunità tal-varjetajiet ta’ pjanti għal varjetajiet tal-ispeċi Asparagus officinalis L. u tal-gruppi tal-ispeċijiet tal-basal tal-fjuri, għall-pjanti għudin bi frott żgħir u għall-pjanti ornamentali għudin

26.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 378/1
               
            
         REGOLAMENT (UE) 2021/1873 TAL-PARLAMENT EWROPEW U TAL-KUNSILL
         tal-20 ta’ Ottubru 2021
         dwar l-estensjoni tat-terminu tad-drittijiet tal-Komunità tal-varjetajiet ta’ pjanti għal varjetajiet tal-ispeċi Asparagus officinalis L. u tal-gruppi tal-ispeċijiet tal-basal tal-fjuri, għall-pjanti għudin bi frott żgħir u għall-pjanti ornamentali għudin
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 118, l-ewwel paragrafu, tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Filwaqt li jaġixxu skont il-proċedura leġiżlattiva ordinarja (2),
         Billi:
         
                     (1)
                  
                  
                     Id-diffikultajiet tekniċi fit-tnissil, minħabba kuntesti ġenetiċi kumplessi jew ir-riproduzzjoni bil-mod jew teknikament ikkumplikata tal-ispeċi Asparagus officinalis L. u tal-gruppi ta’ speċijiet tal-basal tal-fjuri, tal-pjanti għudin bi frott żgħir u tal-pjanti ornamentali għudin, jeħtieġ li jiġu indirizzati permezz ta’ investimenti fl-attivitajiet ta’ riċerka u żvilupp. Ladarba tingħata l-protezzjoni tad-drittijiet ta’ varjetajiet ta’ pjanti għal dik l-ispeċi u għal dawk il-gruppi ta’ speċijiet, iridu jgħaddu s-snin biex il-pjanti jimmultiplikaw u jinbena stokk li jkun kbir biżżejjed biex jiġġenera dħul raġonevoli. Għaldaqstant, iż-żmien li matulu d-detentur tad-drittijiet ta’ varjetajiet ta’ pjanti jkun jista’ jiġġenera dħul abbażi ta’ dik il-protezzjoni huwa limitat. Biex jitħeġġu l-investimenti fir-riċerka u l-iżvilupp għal varjetajiet ta’ dik l-ispeċi u ta’ dawk tal-gruppi ta’ speċijiet, jeħtieġ li jittawwal it-terminu ta’ protezzjoni tad-drittijiet ta’ varjetajiet ta’ pjanti u li jiġu inċentivizzati l-attivitajiet ta’ tnissil biex jiġu żviluppati varjetajiet ġodda sabiex jiġu sodisfatti l-ħtiġijiet tal-bdiewa u tal-konsumaturi u biex jiġi indirizzat l-impatt tat-tibdil fil-klima. Biex irendu l-profitti, dawk l-investimenti jeħtieġu aktar żmien minn dak għall-maġġoranza l-kbira ta’ speċijiet oħra, bħall-għelejjel agrikoli, li spiss ikollhom ħajja iqsar u firxa akbar u aktar wiesgħa ta’ konsumaturi.
                  
               
                     (2)
                  
                  
                     L-introduzzjoni fis-suq u l-adozzjoni fis-suq ta’ varjetà ġdida tal-ispeċi Asparagus officinalis L. u tal- gruppi ta’ speċijiet tal-basal tal-fjuri, tal-pjanti għudin bi frott żgħir u tal-pjanti ornamentali għudin jeħtieġu aktar żmien sabiex dik il-varjetà ġdida tirrendi profit milli għal speċijiet oħra, peress li l-esperjenza wriet li tali varjetà ġdida tiżvela l-valur kummerċjali tagħha fit-tul biss. Għal dawk ir-raġunijiet, ir-rifużjoni ekwa tal-investimenti fir-riċerka u żvilupp hija possibbli biss fi stadju pjuttost tard tal-protezzjoni ta’ dik l-ispeċi u ta’ dawk il-gruppi ta’ speċijiet meta mqabbla ma’ speċijiet oħra.
                  
               
                     (3)
                  
                  
                     Ir-Regolament tal-Kunsill (KE) Nru 2100/94 (3) jistabbilixxi sistema ta’ drittijiet tal-Komunità tal-varjetajiet ta’ pjanti bħala l-forma unika u esklussiva ta’ drittijiet Komunitarji tal-proprjetà industrijali għall-varjetajiet ta’ pjanti. F’konformità mal-Artikolu 19(1) ta’ dak ir-Regolament, it-terminu tad-dritt tal-Komunità tal-varjetajiet ta’ pjanti jrid jiddekorri sat-tmiem tal-25 sena kalendarja jew, fil-każ ta’ varjetajiet ta’ speċijiet ta’ dwieli u siġar, sat-tmiem tat-30 sena kalendarja, sussegwentement għas-sena tal-għoti tad-dritt.
                  
               
                     (4)
                  
                  
                     Sabiex jiġi stabbilit ambjent legali li jwassal għall-kisba ta’ rifużjoni ekwitabbli, jixraq li t-terminu tad-drittijiet tal-Komunità tal-varjetajiet ta’ pjanti għal varjetajiet tal-ispeċi Asparagus officinalis L. u tal-gruppi tal-ispeċijiet tal-basal tal-fjuri, tal-pjanti għudin bi frott żgħir u tal-pjanti ornamentali għudin jittawwal b’ħames snin oħra. Dik l-estensjoni jenħtieġ li tapplika għad-drittijiet mogħtija qabel, fi, jew wara, id-data tad-dħul fis-seħħ ta’ dan ir-Regolament.
                  
               
                     (5)
                  
                  
                     Għal raġunijiet ta’ konsistenza, jenħtieġ li tali estensjoni tapplika għad-drittijiet tal-Komunità tal-varjetajiet ta’ pjanti kollha għal varjetajiet tal-ispeċi ta’ Asparagus officinalis L. u tal-gruppi tal-ispeċijiet tal-basal tal-fjuri, tal-pjanti għudin bi frott żgħir u tal-pjanti ornamentali għudin.
                  
               
                     (6)
                  
                  
                     Jenħtieġ li l-perjodu tal-estensjoni jitnaqqas jekk id-drittijiet nazzjonali ta’ proprjetà għal dawk il-varjetajiet kienu effettivi fi Stat Membru qabel l-għoti ta’ dritt tal-Komunità ta’ varjetajiet ta’ pjanti u, għaldaqstant, ikunu diġà ppermettew lin-nissiela tal-pjanti jisfruttaw il-varjetajiet tagħhom,
                  
               ADOTTAW DAN IR-REGOLAMENT:
         
            Artikolu 1
            Estensjoni tat-terminu ta’ drittijiet tal-Komunità tal-varjetajiet ta’ pjanti
            
               1.   It-terminu tad-drittijiet tal-Komunità tal-varjetajiet ta’ pjanti, kif previst fl-Artikolu 19(1) tar-Regolament (KE) Nru 2100/94, għandu, għal varjetajiet tal-ispeċi Asparagus officinalis L. u tal-gruppi tal-ispeċijiet tal-basal tal-fjuri, tal-pjanti għudin bi frott żgħir u tal-pjanti ornamentali għudin, jiġi estiż b’ħames snin.
            
            
               2.   Il-paragrafu 1 ta’ dan l-Artikolu huwa mingħajr preġudizzju għall-Artikolu 116(4), ir-raba’ inċiż, tar-Regolament (KE) Nru 2100/94.
            
         
         
            Artikolu 2
            Tnaqqis tal-estensjoni
            Għal varjetajiet ta’ pjanti li lilhom ikun ingħata dritt nazzjonali wieħed jew aktar ta’ varjetajiet ta’ pjanti qabel l-għotja ta’ dritt tal-Komunità ta’ varjetajiet ta’ pjanti, iżda li għalihom l-Artikolu 116(4), ir-raba’ inċiż, tar-Regolament (KE) Nru 2100/94 ma japplikax, l-estensjoni tat-terminu prevista fl-Artikolu 1 ta’ dan ir-Regolament għandha titnaqqas bl-itwal perjodu ta’ żmien fi snin kalendarji sħaħ li matulu kwalunkwe dritt jew drittijiet nazzjonali ta’ varjetajiet ta’ pjanti mogħtija kienu effettivi fi Stat Membru rigward l-istess varjetà qabel l-għotja - tad-drittijiet tal-Komunità tal-varjetajiet ta’ pjanti.
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Strasburgu, l-20 ta’ Ottubru 2021.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               A. LOGAR
            
         
         
            (1)  ĠU C 220, 9.6.2021, p. 86.
         
            (2)  Il-pożizzjoni tal-Parlament Ewropew tal-14 ta’ Settembru 2021 (għadha ma ġietx ippubblikata fil-Ġurnal Uffiċjali) u d-deċiżjoni tal-Kunsill tal-5 ta’ Ottubru 2021.
         
            (3)  Ir-Regolament tal-Kunsill (KE) Nru 2100/94 tas-27 ta’ Lulju 1994 dwar drittijiet ta’ varjetajiet ta’ pjanti fil-Komunità (ĠU L 227, 1.9.1994, p. 1).